Ministeri d'Agricultura i Pesca, Alimentació i Medi Ambient
El Reglament (UE) 2016/791 del Parlament Europeo i del Consell, d'11 de maig de 2016, pel qual es modifica el Reglament (UE) 1308/2013 en allò referent al règim d'ajuts destinats a millorar la distribució dels productes agrícoles i els hàbits alimentaris del nens dirigits a l'alumnat que assisteix amb regularitat a centres administrats o reconeguts per les autoritats competents dels Estats membres, ha establert un nou règim per aquests programes escolars, fixant un nou marc normatiu i financer comú a partir de l'1 d'agost de 2017.
L'article 23.10 de l'esmentat reglament estableix que els Estats membres establiran mesures educatives d'acompanyament per donar efectivitat als Programes Escolars, entre les quals pot haver activitats destinades a reconnectar els nens amb l'agricultura mitjançant visites a explotacions agràries, activitats orientades a educar els nens en altres hàbits alimentaris saludables i altres temes connexos com les cadenes alimentàries locals, l'agricultura ecològica, la producció sostenible o la lluita contra el malbaratament d'aliments.
Aquestes mesures educatives d'acompanyament reben el finançament de la UE en virtut de l'article 23.1.b) del Reglament (UE) 1308/2013, amb la limitació del 15% sobre l'assignació definitiva anual de l'ajuda per a cadascun dels Programes Escolars.
El Reglament delegat (UE) 2017/40, de 3 de novembre de 2017, de la Comissió, fa referència a les mesures d'acompanyament en els articles 3 i 4, en relació amb la vinculació directa amb els objectius dels Programes i els costos subvencionables.
En l'article 3 estableix la vinculació directa amb els objectius del programa escolar per donar suport a la distribució de fruites, hortalisses i llet en els centres educatius, i recull de forma expressa la possibilitat que aquests puguin també implicar pares i professors.
Els articles 5 i 6 de l'esmentat reglament estableixen les condicions generals aplicables a la concessió de l'ajuda i la selecció i aprovació dels sol·licitants de l'ajut.
El Reglament d'execució (UE) 2017/39, de la Comissió, de 3 de novembre de 2016, estableix les normes de desenvolupament del Reglament (UE) n.
1308/2013 del Parlament Europeu i del Consell en relació amb l'ajut de la Unió per a la distribució en els centres escolars de fruites i hortalisses, plàtans i llet.
Aquesta normativa europea ha estat desenvolupada pel Reial Decret 511/2017, de 22 de maig, pel qual es desenvolupa l'aplicació a Espanya de la normativa de la Unió Europea en relació amb el programa escolar de consum de fruites, hortalisses i llet, que constitueix normativa bàsica.
L'Ordre ARP/229/2017, de 9 d'octubre, aprova les bases reguladores de l'ajut per a la promoció i el subministrament de fruites i hortalisses i de l'ajut destinat al subministrament de llet i productes lactis a l'alumnat de centres educatius dins els esmentats Programes i regula el procediment de selecció del proveïdor per a cada programa.
En aquest marc normatiu, i per tal de complir amb el requeriment d'organitzar mesures educatives d'acompanyament amb l'objectiu de donar suport al subministrament i distribució de fruites i hortalisses i de llet, es considera adient establir, d'acord amb l'article 5 i 6 del R(UE) 2017/40, el procediment per participar en el procés de selecció de les entitats que executaran les mesures d'acompanyament, els requisits que han d'acomplir les entitats que estiguin interessades a obtenir l'aprovació d'acord amb l'article 6 del R(UE) 2017/40 i poder desenvolupar activitats subvencionables com a mesures d'acompanyament dins els Programes Escolars.
Així mateix, és convenient que els possibles sol·licitants coneguin les condicions en què s'han d'executar les activitats i els requisits que han de complir perquè siguin subvencionables.
Per tant, l'objecte d'aquesta ordre és regular les condicions i els compromisos que han d'acomplir les entitats que vulguin participar en el desenvolupament de mesures d'acompanyament per obtenir l'aprovació com a sol·licitants d'ajut.
El procediment de tramitació d'aquests ajuts s'efectua, per mitjans telemàtics, per als subjectes obligats d'acord amb l'article 14.2 de la Llei 39/2015, d'1 d'octubre, del Procediment Administratiu Comú de les Administracions Públiques.
Així mateix, d'acord amb l'article 43.2 de la Llei 26/2010, de 3 d'agost, de règim jurídic i de procediment de les administracions públiques de Catalunya, s'estén aquesta obligatorietat a la resta de subjectes en haver-se tingut en compte la potencial capacitat econòmica i tècnica de les possibles persones beneficiàries considerant que poden disposar dels mitjans tecnològics necessaris per poder realitzar la tramitació electrònica.
Aquests ajuts estan sotmesos al règim de transparència i al sistema de control i sancions establert en el Reglament (UE) 1306/2013, del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrícola Comuna
Conseqüentment, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aprovar les bases reguladores de l'ajut per al desenvolupament de mesures d'acompanyament per donar suport al subministrament i la distribució de fruites i hortalisses i de llet a l'alumnat de centres educatius administrats o reconeguts per les autoritats competents, en el marc del programa de consum de fruites i hortalisses a les escoles i del programa de consum de llet (en endavant, Programes Escolars) i garantir l'aplicació eficaç dels Programes Escolars, que contenen el procediment de selecció de les entitats que duran a terme aquestes actuacions.
Aquestes bases es publiquen en l'annex 1.
Aprovar el procediment de participació per mitjans telemàtics en la convocatòria pública dels ajuts regulats en les bases reguladores aprovades en l'article 1 que serà obligatori per a totes les persones sol·licitants, el qual consta a l'annex 2 d'aquesta Ordre.
Els ajuts regulats en aquesta ordre són finançats pel FEAGA i es tramiten d'acord amb les funcions d'organisme pagador que estableix el Decret 393/2006, de 17 d'octubre, pel qual es constitueix i es regula l'organització i el funcionament de l'organisme pagador dels ajuts finançats pel FEAGA i el FEADER (DOGC núm. 4743, de 19.10.2006).
Primera.- Es faculta la persona titular de la Direcció General d'Alimentació, Qualitat i Industries Agroalimentàries perquè dicti les instruccions complementàries que calguin per promoure i facilitar l'aplicació d'aquesta Ordre.
Segona.- Aquesta Ordre entra en vigor l'endemà de la seva publicació al Butlletí Oficial de l'Estat.
(De conformitat amb el Reial decret 944/2017, de 27 d'octubre)
Ministra d'Agricultura i Pesca, Alimentació i Medi Ambient
Bases reguladores de l'ajut per al desenvolupament de les mesures d'acompanyament dels Programes Escolars, que inclouen el procediment de selecció de les entitats aprovades per dur-les a terme i sol·licitar l'ajut que correspongui.
L'objecte dels ajuts és promoure, en l'àmbit territorial de Catalunya, l'organització i el desenvolupament de mesures educatives d'acompanyament, per donar suport a la distribució de fruites i hortalisses i de llet en el marc dels Programes Escolars, d'acord amb els Reglaments (UE) 1308/2013, R(UE) 1370/2013 del Consell i el Reglament Delegat (UE) 2017/40, i el Reglament d'execució (UE) 2017/39, de la Comissió.
Les persones destinatàries d'aquests ajuts és l'alumnat que assisteix regularment a un centre educatiu autoritzat pel Departament d'Ensenyament de la Generalitat de Catalunya, que participi en els Programes Escolars en el curs escolar en què es convoca l'ajut.
-3 Persones o entitats que poden participar en el procés de selecció per executar mesures d'acompanyament dels Programes Escolars i sol·licitar l'ajut corresponent.
3.1 Per a les mesures d'acompanyament descrites en el punt 4.2.a) "Xerrades divulgatives sobre fruites i hortalisses i llet", poden demanar la participació:
- Fundacions, Associacions i altres entitats públiques o privades que tinguin, d'acord amb els seus estatuts, entre els seus objectius la promoció de la salut.
- Col·legis professionals de Metges, d'Infermeria i de Dietistes-Nutricionistes.
3.2 En els Tallers que es recullen en el punt 4.2.b) i 4.2.c) poden sol·licitar la participació:
- Empreses i entitats associatives del sector de fruites i hortalisses i de llet que tinguin entre els seus objectius, d'acord amb els seus estatuts, la promoció dels consum d'aquests productes.
- Empreses i entitats associatives que tinguin entre els seus objectius, d'acord amb els seus estatuts, la promoció d'hàbits de consum saludables.
- Entitats professionals que tinguin com a activitat, d'acord amb els seus estatuts, organitzar projectes per promoure el procés d'aprenentatge en l'àmbit escolar.
-4 Activitats objecte de la subvenció.
L'objectiu específic que han d'assolir les activitats proposades és donar efectivitat al programa escolar en la consecució dels seus objectius, és a dir, d'una banda, incrementar a curt i llarg terminis el consum d'una selecció de productes agrícoles i reconnectar els nens amb l'agricultura i amb la producció alimentària, i d'altra banda, aconseguir que la infància adopti hàbits de consum més saludables i s'acostumin al gust natural dels productes.
Com a objectius complementaris, aquestes mesures estaran orientades a incrementar els coneixements dels nens en altres temes com la cadena alimentària, la sostenibilitat i el malbaratament dels aliments.
4.2 Pot ser objecte de la subvenció, l'organització de les activitats que es detallen a continuació:
a) Xerrades divulgatives sobre fruites i hortalisses i llet.
Aquestes xerrades estan dirigides als professors i a les famílies dels nens que participin en els Programes Escolars del curs en què es convoquin.
L'objectiu és sensibilitzar les famílies i els professors en la importància d'educar en una alimentació equilibrada, variada i adequada a les necessitats de la infància i promoure hàbits de vida saludables.
Aquestes sessions, d'entre 1h – 1h 30' de durada, han de versar sobre els temes següents:
- Necessitats nutricionals dels infants.
- Beneficis del consum de fruites i hortalisses i de llet en estat natural, sense edulcorants, potenciadors de sabor ni sucres afegits, i amb quantitats limitades de sal i greixos.
- Falsos substitutius de la llet, la fruita i les hortalisses.
Desmitificació de determinades afirmacions en relació amb la composició, la producció i els efectes sobre la salut del consum de llet.
- Recomanacions i eines per reforçar l'adquisició d'hàbits de consum saludables i per fer canvis alimentaris sostenibles en el temps.
- Educar cap a models alimentaris més sostenibles, potenciar el consum de productes locals i de temporada.
- Dinamitzar l'intercanvi d'experiències i opinions (debat).
L'exposició i el debat ha d'estar dirigits per un professional de l'àmbit de la salut (metges, dietistes, nutricionistes...).
b) Tallers a desenvolupar en centres educatius adreçats a l'alumnat dels centres educatius que participin als Programes Escolars del curs objecte de la convocatòria.
L'objectiu dels tallers és reforçar els coneixements que té l'alumnat dels productes que es subministren i distribueixen dins els Programes Escolars, i promoure una alimentació equilibrada, saludable i sostenible.
Els tallers tindran una durada d'entre 1h – 1h 30' i hauran de versar com a mínim sobre dels temes que es relacionen, adequant-los, si s'escau, als diferents nivells educatius de l'alumnat que participa en els Programes Escolars.
- Propietats de les fruites i hortalisses i de la llet.
- Els tallers han d'incloure la preparació i degustació real de productes inclosos dins els Programes Escolars del curs a què faci referència la convocatòria.
Aquests productes complementaris han de ser de qualitat i proximitat i han de facilitar el consum dels productes inclosos als Programes Escolars (ex: la incorporació d'oli en el consum de determinades hortalisses), o ensenyar l'alumnat a preparar combinacions més atractives o típiques de la gastronomia de la Comunitat (ex: la incorporació de mel o fruita de closca a determinats làctics).
Les activitats que conformen el taller poden tenir diferents formats, com jocs, concursos, classes de tast, tallers de cuina, laboratoris sensorials... i poden estar relacionades entre elles amb un mateix fil conductor o utilitzar un model de comportament per incrementar l'acceptació dels infants.
L'activitat també pot incloure la utilització de premis tangibles que siguin atractius per a ells i eficaços per donar suport al canvi d'hàbits alimentaris (no s'admetran com a premis: equips electrònics, equipament esportiu, o altres premis que no compleixin els objectius del Pla).
c) Tallers a desenvolupar en explotacions agrícoles i ramaderes productores de fruites i hortalisses i llet, adreçats a l'alumnat dels centres educatius que participin en els Programes Escolars del curs objecte de la convocatòria.
L'objectiu dels tallers, a més de reforçar els coneixements que tenen dels productes que es subministren i distribueixen dins els Programes Escolars, han d'abordar altres temes com la cadena alimentària, la producció sostenible o la lluita contra el malbaratament alimentari.
En la proposta d'actuació s'haurà d'incloure el desplaçament de l'alumnat des de l'escola fins al lloc en què es realitzi l'activitat.
El cost del transport i el cost de la visita a l'explotació, en cas que suposi pagament d'admissió/entrada, són subvencionables.
La sessió haurà de ser 1h – 1h 30', sens incloure els desplaçaments, i hauran de versar com a mínim sobre els temes que es relacionen, adequant-los, si s'escau, als diferent nivells educatius de l'alumnat que participa en els Programes Escolars.
- Propietats nutricionals i organolèptiques de les fruites i hortalisses i de la llet.
- Els tallers han d'incloure la preparació i degustació real de productes inclosos dins els Programes Escolars.
Aquests productes complementaris han de ser de qualitat i proximitat i han de facilitar el consum dels productes inclosos en els Programes Escolars (ex: la incorporació d'oli en el consum de determinades hortalisses), o ensenyar els infants a preparar combinacions més atractives o típiques de la gastronomia de la Comunitat (ex: la incorporació de mel o fruita de closca a determinats làctics).
Es considerarà despesa realitzada la pagada efectivament amb anterioritat a la finalització del període de justificació.
Són subvencionables les despeses següents:
- En relació amb la formació de professors/famílies en la promoció del consum de fruites i hortalisses i de llet i en alimentació saludable descrita en el punt.
4.2.a), seran subvencionables les hores en què un expert imparteixi la xerrada, les despeses de desplaçament i, si s'escau, el material que es lliuri durant la formació.
Aquest costos estaran emparats amb contractes de treball o de serveis, nòmines o altres documents justificatius de la despesa, on s'especifiquin les tasques realitzades.
Com a despeses de desplaçament, es subvencionarà l'import del bitllet quan el desplaçament es realitzi en transport públic.
En cas que el desplaçament es realitzi en vehicle propi, s'abonarà les despeses de viatge a raó de 0,30 €/km i, si s'escau, el cost dels peatges d'autopistes que es justifiquin.
- En relació amb els tallers seran subvencionables: el cost del personal que prepari continguts i el del personal elegit per impartir els tallers (monitor, cuiner, dietista o altres professionals) i les despeses de desplaçament.
També seran subvencionables la compra dels utensilis i dels productes necessaris per fer l'activitat, inclosa la degustació, així com els materials educatius necessaris per impartir els tallers i les petites recompenses per als infants.
Els costos de personal estaran emparats amb contractes de treball o de serveis, nòmines o altres documents justificatius de la despesa, on s'especifiquin les tasques realitzades.
Com a despeses de desplaçament del personal que imparteix tallers, es subvencionarà l'import del bitllet quan el desplaçament es realitzi en transport públic.
En cas que el desplaçament es realitzi en vehicle propi, s'abonaran les despeses de viatge a raó de 0,30 €/km i, si s'escau, el cost dels peatges d'autopistes que es justifiquin.
En el cas dels tallers en explotacions agrícoles, ramaderes, etc., es subvencionarà el desplaçament dels infants des del centre educatiu fins a l'explotació en transport públic o en autocar i el cost de la visita en cas que suposi pagament d'admissió/entrada.
En el cas del transport, caldrà justificar el cost real dels desplaçament així com tres pressuposts que justifiquin que l'import sol·licitat correspon a preu de mercat.
Només es concedirà un ajut financer de les despeses subvencionables als projectes en què l'execució sigui igual o major del 50%, llevat que la manca d'execució no sigui imputable a l'entitat.
Els costos subvencionables no podran superar els valors de mercat.
Quan una despesa superi els 15.000,00 euros, la persona o l'entitat haurà de demanar tres ofertes de diferents empreses sense vinculacions societàries, llevat que per les seves especials característiques no hi hagin en el mercat suficients entitats que els realitzin, prestin o subministrin.
L'elecció entre les ofertes presentades, que s'hauran d'aportar en la sol·licitud de subvenció o en la justificació de la despesa, es realitzarà de conformitat a criteris d'eficiència i economia, i s'haurà de justificar expressament en una memòria quan l'elecció no recaigui en la proposta econòmica més avantatjosa.
4.4 L'organització de les activitats per part de les persones seleccionades es dissenyarà i desenvoluparà en base a les recomanacions elaborades pel Grup d'Experts, a les quals es pot accedir a través del web http://www.mapama.gob.es/alimentacio/temas/promocio-Alimentaria/programa_escolar.
4.5 Les actuacions s'hauran de realitzar en els centres educatius que li siguin assignats des de la Direcció General d'Alimentació, Qualitat i Indústries Agroalimentàries del Departament d'Agricultura, Ramaderia, Pesca i Alimentació.
Les entitats hauran d'acordar les dates i els horaris d'execució amb cadascun dels centres educatius assignats i comunicar la planificació al Departament, per a la seva aprovació.
4.6 En cap cas, les mesures d'acompanyament no tindran per objecte la promoció de marques comercials.
- 5 Requisits de les persones o entitats participants.
5.1 Per obtenir la condició de beneficiàries de les subvencions, les persones o entitats sol·licitants han de complir els requisits i les condicions generals establerts a l'article 13 de la Llei 38/2003, de 17 de novembre, general de subvencions, i els següents:
a) El compte on s'ha d'ingressar l'import de l'ajut inclòs en l'imprès de sol·licitud ha de pertànyer a la persona beneficiària de l'ajut.
b) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
c) En cas d'empreses amb 50 o més treballadors, complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial Decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial Decret 364/2005, de 8 d'abril, i pel Decret 86/2015, de 2 de juny.
d) En cas d'empreses de plantilla igual o superior a 25 persones, disposar de mitjans per prevenir i detectar casos d'assetjament sexual i d'assetjament per raó de sexe, i per intervenir-ho als seus centres de treball d'acord amb els agents socials, de conformitat amb la Llei 5/2008, de 24 d'abril, del dret de les dones a eradicar la violència masclista.
e) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.07.2014).
f) En cas de realització de l'activitat objecte de la subvenció utilitzant qualsevol element susceptible de generar drets d'autor: Complir amb la normativa sobre propietat intel·lectual.
g) Quan es tracti de persones físiques empresàries: estar donat d'alta en el cens de l'impost sobre activitats econòmiques en aquells supòsits en què sigui obligatori.
h) Quan es tracti d'entitats sense ànim de lucre: Estar inscrites en el registre corresponent.
i) En cas de comptar amb centres laborals: Complir amb la normativa de política lingüística fent constar, almenys en català, els rètols i les informacions de caràcter fix i que continguin text que han de figurar a l'interior dels centres laborals adreçats a les persones que hi treballen.
j) En cas de comptar amb centres i establiments oberts al públic: Complir amb la normativa de política lingüística atenent els consumidors en qualsevol de les llengües oficials de Catalunya i redactant, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic.
k) En el cas de línies d'ajuts en què el beneficiaris puguin ser les fundacions, Complir el deure de presentar els comptes anuals davant del protectorat.
l) En el cas de línies d'ajuts en què la persona beneficiària pugui ser una associació o una fundació: Tenir els estatuts de l'entitat adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
m) En el cas d'agrupació de persones físiques o jurídiques: aquesta no es podrà dissoldre fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
n) En el cas d'empreses i entitats, no haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
o) Disposar de les certificacions legalment establertes, o haver-les sol·licitat abans de la resolució de concessió, per acreditar que el personal de l'empresa o entitat que sol·licita l'ajut no ha estat condemnat per sentència ferma per cap delicte contra la llibertat i indemnitat sexual, i que en cas que canviï alguna persona adscrita al projecte o activitat subvencionada, es compromet a fer la comprovació oportuna pel que fa al cas.
p) Les persones sol·licitants d'aquests ajuts s'han d'adherir al codi ètic que figura com a annex 3.
5.2 En el cas d'agrupacions de persones físiques o jurídiques s'han de fer constar expressament, tant en formalitzar la sol·licitud com en la resolució o en l'acord de concessió, els compromisos d'execució assumits per cada membre de l'agrupació, així com l'import de la subvenció que ha d'aplicar cada un, els quals també tenen la consideració de beneficiaris.
- 6 Tipus, quantia i incompatibilitat dels ajuts.
6.1 L'ajut té caràcter de subvenció directament aplicable a les despeses ocasionades per la realització de les activitats com a mesures d'acompanyament dels Programes Escolars que es realitzin en el termini previst a la convocatòria.
6.2 L'import total de la subvenció atorgada pot arribar fins al 100% del cost de l'activitat, l'IVA exclòs.
Si la despesa total prevista en les sol·licituds presentades que hagin superat la puntuació mínima de 80 punts prevista, en cadascun dels grups, no excedeix el límit pressupostari que estableix la convocatòria, la Comissió proposarà com a ajut el cost de l'activitat.
Si la despesa total prevista en les sol·licituds presentades que hagin superat la puntuació mínima de 80 punts prevista, excedeix el límit pressupostari establert pel grup d'activitats i no es disposa romanent d'algun altre grup d'activitats, es concedirà l'ajut per ordre de puntuació fins a exhaurir el pressupost disponible.
En cas d'empat en les puntuacions obtingudes en la fase de valoració, es prioritzaran els projectes que hagin tingut una major puntuació a l'apartat 8.1.1.
En cas de continuar l'empat, s'atendran les que hagin obtingut millor puntuació en l'apartat 8.1.2.
6.3 Aquests ajuts es financen al 100% amb Fons FEAGA, tot i que d'acord amb l'article 23.bis del R(UE) 1308/2013, modificat pel R(UE) 2016/791 del Parlament i del Consell, els Estats membres poden concedir ajuts nacionals per al finançament dels Programes Escolars.
6.4 L'ajut regulat en aquest apartat és incompatible amb altres que es puguin percebre per a la mateixa finalitat.
7.1 Les sol·licituds per participar en el procés de selecció i sol·licitar l'ajut, s'han de realitzar per via telemàtica utilitzant la Seu electrònica de la Generalitat de Catalunya http://seu.gencat.cat.
7.2 El termini de presentació de sol·licituds és el que s'indica a la convocatòria corresponent.
7.3 A la sol·licitud, s'hi ha d'adjuntar la documentació que es detalla a continuació.
No obstant això, no cal aportar els documents indicats en el cas que la persona sol·licitant els hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagin experimentat cap modificació.
Si l'òrgan instructor, per causes alienes a la seva actuació, no pot aconseguir els documents, ha de requerir a la persona beneficiària que els aporti en el termini de 10 dies hàbils a comptar des de l'endemà a la recepció del requeriment.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat al DARP a obtenir aquesta informació, d'acord amb l'establert en l'apartat 7.7.
a) Acreditació de la representació per qualsevol mitjà vàlid en dret, si s'escau.
b) En el cas de persones jurídiques, còpia de les escriptures i/o estatuts registrats de l'entitat sol·licitant, si escau.
Si aquesta documentació està disponible al Registre d'Entitats Jurídiques o al Registre de Cooperatives, el DARP ho verificarà d'ofici.
c) En el cas de persones jurídiques, certificat de l'acord de l'òrgan competent segons els estatuts de l'entitat que acrediti la voluntat de participar en el desenvolupament de les mesures d'acompanyament dels Programes Escolars del curs a què fa referència la convocatòria, sol·licitar l'ajut i acceptar els compromisos corresponents.
d) Compromís per escrit de complir amb les obligacions que estableix la normativa comunitària per als sol·licitants d'ajut i les específiques que es regulen a l'apartat 7.4 d'aquestes bases reguladores.
e) Memòria del Projecte a desenvolupar que ha d'incloure com a mínim una descripció detallada de totes les actuacions que es proposen, indicant-hi els continguts, missatges que es volen transmetre, indicació dels objectius que persegueixen cadascuna d'elles, la valoració de l'interès i l'oportunitat, així com l'adequació a les edats dels nens als quals van dirigides, en cas d'actuacions dirigides a l'alumnat.
Planificació del projecte i abast territorial.
Per tal que les persones o entitats sol·licitants puguin presentar aquesta planificació, es podrà sol·licitar al Servei de Regulació de Mercats Agroalimentaris el nombre de centres adscrits als programes escolars i el d'alumnes, per localitat i demarcació.
Les actuacions s'han de descriure amb la concreció que permeti conèixer l'adequació als continguts, missatges i objectius dels Programes Escolars i l'adequació a les edats dels infants a les quals s'adrecen.
En cas de xerrades, caldrà identificar les persones ponents i la seva qualificació professional.
En cas de tallers, caldrà identificar el perfil professional de les persones que n'elaboraran els continguts i de les persones que els impartiran.
En els tallers s'ha previst que poden participar al voltant de 25 infants (ràtio per classe), per la qual cosa l'entitat haurà de dedicar com a mínim equips de dues persones per impartir els tallers.
L'entitat haurà d'identificar el personal de tots els equips amb caràcter previ a l'inici de l'actuació, aportant la documentació que justifiqui els perfils detallats en el projecte i juntament amb els Certificats del Registre Central de Delictes Sexuals indispensable per treballar amb menors d'edat.
En els cas dels tallers a explotacions agràries, s'hauran d'incloure la relació d'explotacions on s'executarà el taller amb l'acord o compromís signat pel seus titulars i amb la disponibilitat per realitzar les activitats en el nombre i les dates previstes.
f) Pressupost complet i detallat del projecte en el qual figurin totes les despeses de l'actuació i, si s'escau, l'import unitari de cada actuació.
Caldrà indicar l'àmbit territorial del projecte i el nombre de sessions que es preveu realitzar en cada àmbit territorial.
En cas de tallers realitzats en explotacions agràries (4.2.c), s'haurà d'incloure en el pressupost el cost dels desplaçaments des del centre educatiu fins a l'explotació.
En tots els casos el cost del tast (producte i estris necessaris) va a càrrec de l'entitat sol·licitant, i en conseqüència, la despesa s'haurà d'incloure en el pressupost.
També s'han d'incloure en el pressupost els costos administratius relacionats amb la coordinació i la planificació del projecte, que es subvencionen fins al límit del 2% del pressupost global del projecte.
7.4 L'imprès de sol·licitud de participació en el procés selectiu i de l'ajut inclou declaracions responsables sobre els aspectes que es detallen a continuació, que la persona sol·licitant ratifica mitjançant la signatura de la sol·licitud:
a) Que el compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
b) Que no està sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions ni en l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
c) Declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
d) Que compleix la quota de reserva per a la integració social del personal discapacitat que estableix la legislació vigent, si escau.
e) En el supòsit que l'empresa tingui una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
f) Que no té la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.07.2014).
g) En el cas d'empreses i entitats, que no ha estat sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, sancionada per resolució administrativa ferma o condemnada per sentència judicial ferma.
h) Que es disposa de les certificacions legalment establertes, o haver-les sol·licitat abans de la resolució de concessió, per acreditar que el personal de l'empresa o entitat que sol·licita l'ajut no ha estat condemnat per sentència ferma per cap delicte contra la llibertat i indemnitat sexual, i que en cas que canviï alguna persona adscrita al projecte o activitat subvencionada, es compromet a fer la comprovació oportuna pel que fa al cas.
i) En relació a la realització de l'activitat objecte de la subvenció utilitzant qualsevol element susceptible de generar drets d'autor, que compleix la normativa sobre propietat intel·lectual.
j) Quan es tracti de persones físiques empresàries, que està donada d'alta en el cens de l'impost sobre activitats econòmiques en aquells supòsits en què sigui obligatori.
k) Quan es tracti d'entitats sense ànim de lucre, que està inscrita en el registre corresponent.
l) En el cas de les fundacions, que compleix la normativa en relació amb els comptes i concretament que ha complert el deure de presentar els comptes anuals davant del protectorat.
m) En el cas d'agrupació de persones físiques o jurídiques compromís de no dissoldre's fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i prèvia audiència a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
7.5 La presentació de la sol·licitud de participació en el procés de selecció i de sol·licitud de l'ajut per part de la persona interessada comportarà l'autorització al DARP per obtenir els certificats o verificacions necessàries per a la tramitació de l'ajut a emetre per altres administracions o entitats públiques.
La presentació de la sol·licitud de subvenció faculta el DARP per comprovar la conformitat de les dades que s'hi contenen o es declaren.
7.7 L'incompliment dels requisits exigits a les persones o entitats participants en el procés de selecció o dels terminis de presentació de les sol·licituds establertes en aquesta Ordre comporta la inadmissió de la sol·licitud.
8.1 La Direcció General d'Alimentació, Qualitat i Indústries Agroalimentàries, a través dels òrgans determinats en l'apartat 9, valorarà les memòries dels projectes de les sol·licituds presentades que compleixin els requisits de subvencionabilitat, en base als criteris següents.
Per poder optar a la concessió de l'ajut, cal obtenir una puntuació global mínima de 80 punts i la puntuació mínima establerta en cadascun els criteris que es valoren.
8.1.1 Grau d'adequació del projecte als objectius de l'ajut (coherència entre els objectius dels Programes Escolars i les activitats proposades) i metodologia
La definició dels continguts i la referència a competències curriculars que es treballin.
La coherència didàctica: Temporització de les activitats proposades i adaptació del projecte a les diferents edats dels infants que participen en els Programes Escolars, si s'escau.
El lligam o la interrelació entre les activitats proposades.
Metodologia: L'enfocament participatiu per fomentar l'interès i la motivació de l'alumnat o els participants.
L'actuació que treballin de forma combinada els diferents enfocaments des dels quals es pot donar suport al Programa: Alimentació-Salut, Alimentació-Entorn, malbaratament...
8.1.2 Garantia d'execució total del projecte (es valorarà si amb els mitjans proposats es podran dur a terme el nombre d'actuacions previstes i si l'actuació requereix condicions especials que facin que no sigui viable realitzar-la en tots els centres educatius).
8.1.3 Grau d'innovació i de singularitat del projecte.
Es valorarà l'ús de noves tecnologies en l'activitat i/o de forma complementària a l'activitat que permetin treballar interactivament en el procés d'ensenyament i aprenentatge, compartir i difondre experiències i coneixements.
Cal indicar l'estratègia que s'utilitzarà, concretar els mitjans que es faran servir i els suports.
Fins a 5 punts, la singularitat del projecte, entenent com a singular Projectes que incloguin activitats diferents a les descrites en les Directrius de mesures d'acompanyament dels programes escolars.
8.1.4 Incidència o grau de difusió de l'activitat.
Nombre d'alumnes que poden participar en l'activitat i àmbit territorial que abasta.
Un punt per cada 2.000 nens i/o beneficiaris (familiars) que potencialment participin en l'activitat, fins a 17 punts.
Tres punts per cada àmbit territorial en què es realitzin activitats: Demarcacions de Barcelona, Catalunya Central, Girona, Lleida, Tarragona i Terres de l'Ebre.
8.1.5 Experiència i capacitat tècnica de l'entitat, grau d'especialització del personal dedicat en tasques similars.
Es valorarà l'experiència en la realització de projectes similars, que s'acreditaran amb la relació dels treballs realitzats.
S'assignaran 2 punts per cada projecte realitzat de característiques similars.
La inclusió del tast és obligatòria en qualsevol de les activitats proposades.
Es valorarà el major nombre d'espècies o varietats de fruites/hortalisses o productes làctics (llet, iogurt, formatges...) que s'incloguin en l'activitat.
Per la inclusió de 4 espècies de fruites-hortalisses i/o productes làctics s'assignaran 2 punts, i per a cada espècie-varietat o producte diferent addicional s'assignaran de 0,5 punts fins a 5 punts.
8.2 Per poder optar a la concessió de l'ajut, cal obtenir una puntuació global mínima de 80 punts i la puntuació mínima establerta en cadascun els criteris que es valoren.
9.1 Aquests ajuts es tramitaran en règim de concurrència competitiva, i s'ajustarà a allò que estableix el Decret legislatiu 3/2002 i la Llei 38/2003, general de subvencions.
9.2 L'òrgan instructor dels expedients és el Servei de Regulació de Mercats Agroalimentaris.
9.3 L'òrgan competent per emetre la resolució és la persona titular de la Direcció General d'Alimentació, Qualitat i Indústries Agroalimentàries, a proposta de la Comissió de valoració.
9.4 La Comissió de valoració serà l'òrgan col·legiat encarregat de valorar les sol·licituds presentades que siguin conformes a la normativa, seguint els criteris de puntuació establerts a l'apartat 8.
Aquesta Comissió està constituïda per la persona titular de la Subdirecció General d'Indústries i Qualitat Alimentària, la persona titular del Servei de Regulació de Mercats Agroalimentaris i la persona titular del Servei de Promoció de la Qualitat Agroalimentària.
En cas d'absència d'algun dels membres, serà substituït per la persona titular del Servei d'Indústries i Comercialització Agroalimentària.
9.5 El Servei de Regulació de Mercats Agroalimentaris comprovarà d'ofici el compliment dels requisits per accedir als ajuts, d'acord amb la documentació aportada amb la sol·licitud i que la documentació està suficientment detallada per a poder valorar-la.
9.6 El Servei de Regulació de Mercats Agroalimentaris i la Comissió de valoració podran sol·licitar tots els documents i els informes que consideri necessaris per a l'elaboració de l'informe d'avaluació, i requerir als sol·licitants, si s'escau, la correcció de la documentació presentada.
Els actes de tràmit que s'hagin de notificar es realitzaran mitjançant notificació electrònica individual, d'acord amb l'annex 2.
9.7 Valorades totes les sol·licituds, s'elaborarà la llista dels projectes subvencionables de cadascun dels grups, per ordre de puntuació, que es traslladarà al director general d'Alimentació, Qualitat i Indústries Agroalimentàries juntament amb l'informe de la Comissió de Valoració, que resoldrà sobre la concessió o denegació de les sol·licituds presentades.
9.8 El termini màxim per resoldre i notificar a les persones participants serà de tres mesos, comptats a partir de l'endemà a la finalització del termini de presentació de les sol·licituds.
Transcorregut el termini de tres mesos sense haver-se notificat als interessats cap resolució, aquests podran entendre desestimada la seva sol·licitud.
9.9 En la resolució de concessió figurarà, com a mínim, l'import màxim de l'ajut, les condicions que ha d'acomplir la persona beneficiària, el termini d'execució i de justificació de les actuacions subvencionables, la procedència dels fons amb els quals es finança l'ajut i la via de recurs que correspongui.
Així mateix, s'ha de fer constar que la fermesa de la resolució de concessió comporta que la persona beneficiària declara tàcitament que es troba al corrent de les seves obligacions amb l'administració tributària i la social i amb la Generalitat de Catalunya.
9.10 La resolució de concessió es notificarà a les persones interessades mitjançant la seva publicació al Tauler electrònic de l'Administració de la Generalitat de Catalunya ( http://tauler.seu.cat ).
Aquesta publicació substitueix la notificació individual i té els mateixos efectes i indicarà els recursos que escaiguin, l'òrgan davant el qual s'han d'interposar i el termini per interposar-los.
Prèviament a la publicació en el tauler electrònic, les persones interessades rebran un avís al correu electrònic que hagin fer constar en l'imprès de sol·licitud.
Aquest avís no té efectes de notificació i serveix als únics efectes d'informar el potencial beneficiari de quan s'efectuarà aquesta notificació que tindrà lloc amb els mitjans esmentats.
La resolució contindrà la llista dels sol·licitants beneficiaris i la de persones o entitats que formen part de la llista de reserva, si n'hi ha, prioritzada degudament en funció de la puntuació obtinguda i sempre que hagin obtingut la puntuació mínima exigida.
9.11 Un cop comunicada la resolució, l'entitat, en el termini de 10 dies hàbils, ha de comunicar l'acceptació d'aquesta en els termes establerts.
9.12 En cas que es produís la renúncia o el desistiment d'alguna de les entitats seleccionades, es resoldrà favorablement la sol·licitud amb la puntuació immediatament següent a l'última aprovada, si el pressupost és suficient.
-10 Obligacions i compromisos de les persones/entitats participants.
Les entitats que es seleccionin per desenvolupar mesures d'acompanyament dels programes escolars, estan obligades i han de subscriure els compromisos següents:
a) Presentar en el termini dels 10 dies hàbils següents a la concessió de l'ajut la memòria definitiva del projecte i la proposta de planificació de les actuacions en els diferents centres educatius.
b) Utilitzar l'ajuda assignada per a les mesures educatives, d'acord amb el projecte per al qual es van concedir, complint els objectius del Programa Escolar i en els centres educatius assignats pel DARP.
c) Destinar a l'execució del projecte els equips previstos i amb els perfils indicats en el projecte, i en el cas de les xerrades els Ponents compromesos.
En cas que l'entitat, per motius justificats, hagi de substituir personal dels equips, haurà de comunicar amb caràcter previ al DARP aquesta substitució i acreditar que disposa del mateix perfil professional que la persona a la qual substitueixen.
d) En cas de distribució de material divulgatiu o educatiu, fer constar en aquest material està subvencionat dins els Programes Escolars de Fruita i Hortalisses i de Llet finançats per la UE, amb els logos corresponents.
e) Comunicar al DARP totes les incidències rellevants que es produeixin, en el termini més breu possible.
f) Sotmetre's a qualsevol mesura de control establerta per l'autoritat competent, en particular en allò referent a la comprovació dels registres i la inspecció física.
Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb l'establert en el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
g) Posar els documents justificatius a disposició del DARP.
h) Reemborsar els ajuts abonats de manera indeguda, per a mesures d'acompanyament, si es comprova que les esmentades mesures o activitats no s'han aplicat de forma correcta.
-11 Justificació i pagament de l'ajut
11.1 Les persones o entitats seleccionades per fer les mesures d'acompanyament han de presentar la sol·licitud de pagament, que es formalitzarà en el model que estarà a disposició dels sol·licitants a la pàgina web https://seu.gencat.cat
11.2 Les persones o entitats sol·licitants podran sol·licitar un únic pagament al finalitzar l'execució de tot el projecte o sol·licitar pagaments mensuals de les actuacions realitzades en el mes anterior.
11.3 La presentació de la sol·licitud de pagament s'ha d'efectuar dins els tres mesos següents al final del període al qual es refereixen (finalització del projecte d'execució o períodes mensuals).
Aquestes sol·licituds s'adreçaran a la persona titular de la Direcció General d'Alimentació, Qualitat i Indústries Agroalimentàries i es presentaran per mitjans telemàtics des de la pàgina web http://seu.gencat.cat.
La presentació fora del termini establert implicarà l'aplicació de les reduccions establertes a l'apartat 14 d'aquestes Bases Reguladores.
11.4 Juntament amb la sol·licitud, caldrà presentar:
A. Per mitjans exclusivament telemàtics, des de la pàgina web http://seu.gencat.cat/, caldrà presentar el compte justificatiu que inclourà:
Una memòria explicativa del compliment de la finalitat de l'acció, l'activitat o el projecte subvencionat, amb indicació de les activitats realitzades i dels resultats obtinguts.
Una memòria econòmica sobre el cost de les activitats realitzades, on hi consti:
- Una relació classificada de les despeses de l'activitat, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i, si escau, la data de pagament.
- Si la subvenció s'atorga d'acord amb un pressupost, s'ha de presentar una liquidació on s'indiquin i, si s'escau, es motivin les desviacions respecte al pressupost inicial.
B. Presencialment, preferentment en les dependències de la Direcció General d'Alimentació, Qualitat i Indústries Agroalimentàries, sense perjudici de fer ús de la resta de mitjans que preveu la Llei 39/2015, d'1 d'octubre, i la Llei 26/2010, de 3 d'agost:
- Factures originals o els documents probatoris equivalents en el tràfic jurídic mercantil o amb eficàcia administrativa i la documentació acreditativa del pagament consistent en extracte bancari o, en el cas de pagaments en efectiu, documentació acreditativa de la percepció de l'import per part del creditor.
- La justificació de les despeses de personal es realitzarà d'acord amb la Instrucció aprovada per Acord de Govern de la Generalitat, de 22 de juliol de 2014, al contingut del qual es pot accedir en la pàgina web http://presidencia.gencat.cat/ca/el_departament/transparencia/acord-del-govern/2014/22-juliol/
- Documents que demostrin les actuacions realitzades o impartides en cada centre educatiu amb el detall del tipus d'actuació realitzada, el nombre de xerrades/tallers realitzats en cada centre amb la signatura del responsable del centre, identificat degudament.
- En cas de despeses superiors a 15.000,00 euros, s'aportaran els tres pressupostos de diferents proveïdors i la justificació en cas que l'elecció no hagi recaigut en l'oferta que econòmicament sigui la més avantatjosa, llevat que aquesta documentació s'hagués aportat amb la sol·licitud de concessió de l'ajut.
- En cas de distribució de material divulgatiu i de petites recompenses per als infants, s'haurà d'aportar una mostra del material original, en proves gràfiques.
Els originals seran retornats al beneficiari estampillats amb l'import subvencionat.
11.5 Els òrgans competents del DARP comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i els registres.
11.6 El pagament s'efectua d'acord amb les activitats realitzades i justificades, sempre que s'hagin complert els objectius pels quals es concedeix l'ajut i ha de quedar acreditada, almenys, la realització del 50% del pressupost aprovat en la concessió de l'ajut.
11.7 Per rebre l'import de les subvencions, la persona sol·licitant ha d'estar al corrent de les obligacions amb l'Administració tributària i la social, així com no tenir deutes de cap mena amb la Generalitat de Catalunya.
11.8 El pagament es realitzarà un cop verificat el compliment dels requisits establerts per al seu atorgament i la justificació de la realització de l'actuació.
-12 Invalidesa de la resolució de concessió i reintegrament de les quantitats percebudes indegudament.
Són causes d'invalidesa de la resolució de concessió, que comporten l'obligació de retornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
12.2 També escau el reintegrament de les quantitats percebudes i l'exigència d'interès de demora en els casos que estableix l'article 37 de la Llei 38/2008, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i la retirada de l'autorització per realitzar les mesures d'acompanyament en els termes previstos en l'apartat 16.
12.3 Per a la recuperació dels imports pagats indegudament s'aplica l'article 7 del Reglament d'execució(UE) 809/2014, el que preveu el Decret legislatiu 3/2002, que aprova el Text refós de la Llei de finances públiques de Catalunya, de 24 de desembre, en matèria de revocació de l'ajut i procediment per al seu reintegrament, i la Llei 38/2003, de 17 de novembre, general de subvencions.
El Servei de Regulació de Mercats Agroalimentaris, mitjançant personal acreditat, realitzarà les inspeccions de control als centres educatius i a les entitats autoritzades per garantir el compliment dels requisits dels ajuts regulats en aquestes bases i verificarà la conformitat de la documentació lliurada, d'acord amb els requisits establerts als articles 9 i 10 del Reglament d'execució (UE) n.
2017/39 de la Comissió i el pla de controls que s'estableixi.
Així mateix, l'exercici d'aquestes funcions d'inspecció i control inclou les actuacions adreçades a la prevenció i detecció de frau, d'acord amb els reglaments (UE) 1303/2013 i (UE) 1306/2013 i les seves disposicions d'aplicació.
D'acord amb l'article 46.2 de la Llei 38/2003, la negativa al compliment de l'obligació dels beneficiaris o tercers a prestar col·laboració i facilitar la documentació que els sigui requerida en exercici d'aquestes funcions d'inspecció i control, es considerarà resistència, excusa, obstrucció o negativa i, per tant, causa de revocació, i reintegrament si escau, de l'ajut, sense perjudici de les sancions que puguin correspondre.
-14 Reduccions de l'ajut per als Programes Escolars.
Si la sol·licitud de pagament de l'ajut es presenta transcorregut el termini de tres mesos fixat a l'article 5.3 del Reglamento (UE) n.
2017/39, tindrà dret a cobrar l'ajut, encara que estarà subjecta a una de les reduccions següents:
c) Quan el retard sigui superior a 60 dies, l'ajut es reduirà en un 1% més per cada dia natural addicional, calculat sobre el romanent restant.
-15 Responsabilitats en l'aplicació dels Programes escolars.
15.1 Les persones o entitats seleccionades per dur a terme les mesures d'acompanyament ha de desenvolupar les actuacions d'acord amb la memòria definitiva del projecte i a la normativa comunitària que regula els Programes Escolars, i ha de donar compliment a les instruccions emeses pel DARP.
Aquestes persones o entitats són responsables de la seva actuació i dels treballs que desenvolupin, així com de l'actuació i dels treballs que desenvolupin les seves filials o associats.
15.2 El centre educatiu és el responsable del compliment dels compromisos recollits a la sol·licitud d'adhesió voluntària als Programes Escolars.
16.1 El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, la Llei 39/2015, d'1 d'octubre, i la Llei 26/2010, de 3 d'agost, sense perjudici de les especialitats que es puguin derivar de la normativa sectorial aplicable, i concretament les que es relacionen a continuació.
16.2 D'acord amb l'article 7 del Reglament Delegat (UE) 2017/40, de la Comissió, en cas de comprovar la manca de compliment de condicions d'atorgament o de les obligacions contretes, es pot suspendre o retirar l'autorització de la persona sol·licitant autoritzada per a la concessió de l'ajut, en funció de la gravetat de la infracció.
En cas de retirada, es pot tornar a concedir l'autorització, a petició de la persona interessada, una vegada transcorregut un període mínim de dotze mesos des de la data d'esmena de les causes de revocació.
La retirada de l'autorització o la seva suspensió no correspondrà en cas que la infracció s'hagi comès per causa de força major o l'òrgan gestor apreciï que no s'ha comès deliberadament o per negligència, així com tampoc no s'imposarà si es considera, a judici de l'òrgan gestor, que la seva importància és menor.
Suposarà la suspensió de l'autorització, per un període d'un mes, l'entrega reiterada de producte sense complir els requisits de qualitat o la manca d'entrega de producte, així com la manca de reposició de producte en els casos anteriors, sense justificació.
També serà motiu de suspensió, pel mateix període de temps, l'incompliment reiterat de les altres obligacions establertes en aquesta Ordre, llevat les citades al paràgraf següent.
En cas que els incompliments de qualitat s'hagi produït de forma deliberada, es retirarà l'autorització.
També suposarà la retirada l'incompliment de l'obligació de facilitar la informació que li sigui requerida per l'òrgan gestor o pels òrgans de control, o l'impediment a la realització de les actuacions de comprovació i controls a les quals s'hagi de sotmetre.
D'acord amb l'article 8 del Reglament Delegat (UE) 2017/40, en cas d'incompliment de les obligacions establertes llevat dels casos previstos a l'article 64 apartat 2, lletres a) a d) del Reglament UE) 1306/2013, aquesta, a més de retornar els imports pagats indegudament, ha d'abonar un import equivalent a la diferència entre l'import pagat inicialment i l'import al qual té dret.
16.3 En relació amb les declaracions responsables, aquestes comporten que la persona interessada disposa de la documentació pertinent acreditativa de les dades declarades.
Si aquesta conducta està tipificada com a infracció per la legislació aplicable, dóna lloc a la incoació de l'oportú expedient sancionador.
Els ajuts concedits a les persones físiques per import superior a 1.250,00 euros i els ajuts concedits a persones jurídiques es faran públics en la seu electrònica de la Generalitat https://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
Els ajuts que superin els 6.000,00 euros es publicaran, a més, en el Diari Oficial de la Generalitat de Catalunya (DOGC).
Les dades personals de les persones beneficiàries podran ser tractades per organismes nacionals i de la Unió Europea als efectes del compliment de les seves obligacions de gestió i control, de seguiment i avaluació, d'acord amb la normativa reguladora dels ajuts al desenvolupament rural.
A tal efecte, els assisteixen els drets continguts en la Llei orgànica 15/1999, de 13 de desembre, de protecció de dades de caràcter personal.
—2 Presentació de sol·licituds.
—4 Identificació de la persona sol·licitant.
4.1 La identificació i la signatura de la persona sol·licitant es farà mitjançant la utilització dels sistemes d'identificació i de signatura electrònica admesos per la seu electrònica de la Generalitat, d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds per mitjans telemàtics, es podran identificar i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
En el cas que l'import total de la subvenció adjudicada sigui igual o superior a un total de 60.000€, es requerirà un nivell alt de seguretat en la identificació i la signatura electrònica per al tràmit d'acceptació de la subvenció o bé en el tràmit de justificació.
4.2 En cas que el sol·licitant sigui una persona jurídica, per realitzar la sol·licitud serà necessari el certificat digital de persona jurídica o el certificat digital del representant de l'empresa, d'acord amb el paràgraf anterior.
5.1 La presentació de sol·licituds a través dels mitjans telemàtics establerts a l'apartat 2 d'aquest annex es poden fer tots els dies de l'any durant les vint-i-quatre hores del dia, en els termes d'aquesta convocatòria.
5.2 A efectes de còmput de terminis, la recepció pel Registre telemàtic corporatiu de la Generalitat de Catalunya (S ) en un dia inhàbil s'entén efectuada en el primer dia hàbil següent.
—6 Efectes de la presentació de sol·licituds.
6.1 D'acord amb l'article 3.9 de la Llei 59/2003, de 19 de desembre, de signatura electrònica, el Departament d'Agricultura, Ramaderia, Pesca i Alimentació reconeix la validesa i l'eficàcia de les sol·licituds presentades telemàticament sempre que es compleixi el mecanisme d'identificació de l'apartat 4 d'aquest annex.
Els programes i les aplicacions mitjançant els quals es tramita telemàticament el procediment de participació en les convocatòries dels ajuts previstos en aquesta Ordre estan disponibles al Centre de Telecomunicacions i Tecnologies de la Informació de la Generalitat de Catalunya.
El servei de notificacions electròniques ofereix una adreça electrònica [URL] que actua com a dipòsit de les notificacions electròniques, i que compleix els requisits i les garanties de seguretat exigits per la legislació vigent.
Rebreu un avís, sense efectes jurídics, del dipòsit de les vostres notificacions, per correu electrònic o missatge curt a la bústia o telèfon/s indicat/s.
D'acord amb l'article 43 de la Llei 39/2015, d'1 d'octubre, del Procediment Administratiu Comú de les Administracions Públiques i amb l'article 56.4 de la llei 26/2010, de 3 d'agost, de règim jurídic i de procediment de les administracions públiques de Catalunya, des del moment del dipòsit de la notificació per part del departament disposeu de 10 dies naturals per a la seva visualització o rebuig.
Si transcorregut el termini de 10 dies naturals no heu accedit a l'adreça electrònica https://seu.gencat.cat o hi heu accedit però no heu visualitzat la notificació, aquesta s'entendrà com a rebutjada.
Des del moment en què s'accedeix al contingut de la notificació, s'entén que aquesta ha estat practicada.
Des del moment en què es rebutja la notificació, aquesta es considera practicada.